Source: http://scripta.kotus.fi/visk/sisallys.php?p=979
Timestamp: 2020-07-07 19:24:49+00:00

Document:
VISK - § 979 Näyttää hyvältä ~ hyvälle, mennä rikki
SISÄLLYS > RAKENNE > Nominaaliset lauseenjäsenet > Adverbiaalit > Predikatiiviadverbiaalit > Muut predikatiiviadverbiaalit > § 979 Näyttää hyvältä ~ hyvälle, mennä rikki
Intransitiiviset vaikutelmaverbit kuten maistua, haista, näyttää, tuntua ja vaikuttaa saavat havaittua ominaisuutta ilmaisevan ablatiivi- (a) tai allatiivisijaisen (b) adverbiaalitäydennyksen (» § 488).
Itsetehdyt croissantit – – maistuvat ihanilta. (l) | – – suo lemusi märiltä kasveilta. (k) | Kokonsa puolesta kauppa näyttää siltä kuin kirppu olisi ostanut jättiläisen. (l) | – – tuntui siltä, että loppukilpailussa voi käydä vaikka kuinka hyvin, – –. (l) | – – mies vaikutti silminnähden alakuloiselta. (l)
– – mitali maistuu paremmalle kuin mikään. (yo) | Koko keittiö haisi mansikoille. (k) | Tulevaisuus näyttää hyvälle, – –. (l) | Päätin harjoittelevani vain niin, että se tuntuu minusta mukavalle. (l) | Hinta vaikuttaa hyvälle. (E)
Taipumattomat adverbit auki, kiinni, julki, ilmi, irti, halki, puhki, rikki, katki, poikki, vaiti ilmaisevat tilaa ja esiintyvät adverbiaaleina predikatiivin ja predikatiiviadverbiaalin konteksteissa. Niitä voi esim. rinnastaa molempien kanssa, mutta myös tavan adverbiaalin kanssa. Subjektin tarkoitetta luonnehtiessaan nämä puhki-tyypin adverbiaalit esiintyvät sekä jonkinlaisena olemista (c) että jonkinlaiseksi muuttumista (d) ilmaisevissa lauseissa.
Nyt olen täysin puhki, mutta kuitenkin onnellinen – –. (l) | Haja-asutusalueilla vähittäiskaupat voivat olla auki vapaasti – –. (l) | William pysytteli vaiti, elottomana. (k) | – – poika oli aamusta alkaen katsellut vaiti ja vihamielisesti kohti Jerusalemia. (l)
Sukat menivät rikki. (k) | Keulaportin jumiutuminen kiinni viivästytti autolautta Wasa Queenin lähtöä – –. (l) | – – mul meni sauvaki poikki siel ala- alamäes sitte (p)
Kun luonnehditaan objektin tarkoitetta, puhki-tyypin sanat esiintyvät muutosta ilmaisevissa lauseissa, usein resultatiivimuotissa (» § 482).
– – käänsin hanat auki ja täytin ammeen. (k) | Mies runttasi rautaisella pyörätelineellä ison näyteikkunan rikki – –. (l) | – – meiltä on pantu sähköt poikki – –. (k) | Urkki-koira ei lähde omille teilleen, vaikka se jätetään maalla irti omaan pihaan, – –. (l) | Juuri siksi uskoisi Rautakorven raapivan päänsä puhki – –. (l)
Muutosta ilmaisevissa lauseissa puhki-tyypin sana voi olla verbipartikkelin tapainen: iski kaikki lasit rikki: ’[iski rikki] kaikki lasit’ (» § 455).
Huom. Vaikutelmaverbien laajennuksina käytetään myös kuin-rakennetta tai sti-adverbi- tai postpositiolausekkeita: Kun [papu]kaija tuli meille, se haisi kuin sikalassa (l); Kukat tuoksuivat vahvasti ja imelästi, hyasintin tapaan (l). Verbien tuntua, näyttää ja vaikuttaa yhteydessä on lisäksi tukipronominiton että-lause mahdollinen: Jos sitten tuntuu, ettei jaksa, kannattaa pitää rästiin jääneitä lomapäiviä – – (l) (» § 1156).

References: § 979
 § 979
 § 488
 § 482
 § 455
 § 1156